SKRIFTLIG FORESPØRGSEL E-0831/98

af Pedro Marset Campos (GUE/NGL) til Kommissionen

(26. marts 1998)

Om: Murcia kommunes usociale foranstaltninger i forbindelse med gennemførelsen af URBAN- initiativet

Europa-Kommissionen er i færd med at godkende URBAN-programmet for Murcia kommune. URBAN vedrører først og fremmest byzoner, der er kendetegnet af dårlig livskvalitet, et højt niveau af social udelukkelse, mangel på sociale institutioner og ringe boligkvalitet (meddelelse til medlemsstaterne om retningslinjerne for operationelle programmer, som medlemsstaterne opfordres til at udarbejde inden for rammerne af et EF-initiativ for byområder (DOCE 96/C 200/04)).

URBAN-programmet for Murcia kommune tilsigter bl.a. at løse de sociale problemer i det relevante område, bl.a. integration af sigøjnerfamilier, familier, der lever under fattigdomsgrænsen, kvarterer med ringe boligkvalitet, social udelukkelse, fremme af sameksistens og solidaritet osv. Imidlertid går de foranstaltninger, der hidtil er blevet iværksat af Murcia kommune, i retning af at fremme forvisning af sigøjnerfamilierne fra bydelen San Pio X i Murcia og det kvarter, der er kendt under navnet "Naves del Brocal". De ligger begge i det område, hvor Murcia kommune vil gennemføre og realisere URBAN-programmet. Disse familier vil således ende med at skulle leve under absolut elendige forhold og blive socialt udelukkede, og kommunen har ikke planer om at løse problemet inden for en overskuelig fremtid. I lyset af ovenstående bedes Kommissionen besvare følgende spørgsmål:

1. Har Kommissionen kendskab til denne situation?

2. Mener Kommissionen ikke, at kommunalforvaltningen i Murcia ved at øge de sociale problemer i byområdet handler i modstrid med URBAN-initiativets målsætninger?

3. Mener Kommissionen ikke, at kommunalforvaltningen i Murcia ved gennemførelsen af URBAN-initiativet er forpligtet til at sikre en værdig og vedvarende løsning på alle disse sociale problemer?

4. Hvilke foranstaltninger har Kommissionen til hensigt at iværksætte over for de kommunale myndigheder for at sikre, at dette projekt opfylder sine opgaver?

5. Mener Kommissionen, at den spanske offentlige forvaltnings opførsel er forligelig med kampen mod social udelukkelse som anført i Amsterdam-traktaten? Hvor langt er Kommissionen nået i forberedelsen af den næste aktion til bekæmpelse af social udelukkelse i forbindelse med boligproblemerne?

Svar afgivet på Kommissionens vegne af Monika Wulf-Mathies

(5. maj 1998)

Kommissionen godkendte den 3. marts 1998 det program, der blev fremlagt af de nationale spanske myndigheder efter videreførelsen af URBAN-initiativet for perioden 1997-99. Dette program omfatter bl.a. projektet for Murcia kommune. Det pågældende projekt vedrører Barriomar-kvarteret og tilgrænsende områder, som er præget af tilsvarende samfundsøkonomiske vilkår, herunder San Pio X-kvarteret.

Kommissionen er bekendt med de alvorlige sociale problemer, der præger Murcia kommune. Det er imidlertid ikke op til Kommissionen at foretage en vurdering af interne forhold i denne kommune.

Kommissionen har den opfattelse, at iværksættelsen af de aktioner, der er fastsat i dette program, og som har til formål at sikre en bedre social integrering af befolkningen, vil bidrage til at mindske nogle af disse problemer. Det skal imidlertid understreges, at boligudgifterne ikke berettiger til strukturfondsstøtte under dette program.

I henhold til den gældende EF-traktat har Kommissionen ikke kompetence til at evaluere den indsats, der gøres af medlemsstaternes lokale myndigheder på områderne social udstødelse og fattigdom. Når Amsterdamtraktaten er blevet ratificeret, vil det med den nye artikel 137 i EF-traktaten blive muligt at foretage en evaluering af erfaringer med henblik på bekæmpelse af social udstødelse på EF-plan. Det undersøges i øjeblikket, hvorledes dette bedst kan gøres. Fremme af et integrerende samfund og integration bliver ligeledes en vigtig prioritet i Kommissionens nye socialpolitiske handlingsprogram for perioden 1998-2000.